10. การควบคุมภายใน

การควบคุมภายในของบริษัทฯ
ได้ดำเนินการควบคุมโดยมีคณะกรรมการตรวจสอบเป็นผู้ให้ความเห็นถึงความพอเพียงของการควบคุมภายใน
ตามหลักการกำกับดูแลกิจการที่ดี กล่าวคือ

ในการประชุมคณะกรรมการครั้งที่ 2/2547 เมื่อวันที่ 24 กุมภาพันธ์ 2547
ได้พิจารณารับรองมติของที่ประชุมคณะกรรมการตรวจสอบครั้งที่ 1/2547 เมื่อวันที่ 2 กุมภาพันธ์
2547 _ เกี่ยวกับการประเมินความเพียงพอของระบบควบคุมภายใน
โดยคณะกรรมการได้ประเมินความเพียงพอของระบบควบคุมภายในของบริษัทฯในด้านต่าง ๆ 5 ส่วน
คือ

ส่วนที่1 องค์กรและสภาพแวดล้อม
ทางบริษัทคำนึงถึงโครงสร้างองค์กรและสภาพแวดล้อมที่ดีขององค์กร
โดยการวางเป้าหมายการดำเนินธุรกิจที่ชัดเจน ที่พนักงานสามารถปฏิบัติได้ เช่น
การกำหนดเป้าหมายของปีเพื่อให้ปี 2547 เป็นปีของการสร้างชื่อเสียงทางการตลาดให้โดดเด่น,
มีการจัดฝึกอบรมต่างๆ ตามสาขาของบริษัทฯ
เพื่อให้พนักงานมีความรู้ความเข้าใจในธุรกิจของบริษัทฯ มากยิ่งขึ้น, เน้นจริยธรรม
และข้อกำหนดในการปฏิบัติสำหรับฝ่ายบริหารและพนักงาน ตัวอย่างเช่น การจัดโปรโมชั่นต่างๆ
ห้ามพนักงานและเจ้าหน้าที่ทุกระดับมีส่วนร่วมในโปรโมชั่นนั้นๆ โดยติดประกาศ
และบรรจุอยู่ในกฎระเบียบข้อบังคับของบริษัทไว้แล้ว,
ระเบียบนโยบายควบคุมการจัดซื้อและการบริหารทั่วไป
มีข้อกำหนดที่ชัดเจนเรื่องของอำนาจการอนุมัติการจัดซื้อ และขั้นตอนการจัดซื้อที่รัดกุม
และตรวจสอบได้, นโยบายเกี่ยวกับคู่ค้า ทางบริษัทรำลึกเสมอว่าคู่ค้าคือหัวใจสำคัญของธุรกิจ
เนื่องจากธุรกิจโรงภาพยนตร์เป็นธุรกิจที่ใช้วิธีแบ่งรายได้ระหว่างเจ้าของภาพยนตร์
กับโรงภาพยนตร์ (หรือเมเจอร์ ซีนีเพล็กซ์ ) ดังนั้นการที่บริษัทจัดโปรโมชั่น แนะนำภาพยนตร์
ต่างๆ จะต้องร่วมมือกับเจ้าของภาพยนตร์นั้นๆ เป็นสำคัญ
และการพิจารณาบรรจุภาพยนตร์ให้เข้าฉายในโรงภาพยนตร์ในเครือทุกสาขาให้ได้มากที่สุดเพื่อส่งเสริมภาพยนตร์นั้น
ให้มีรายได้สูงตามไปด้วย

ส่วนที่2 การบริหารความเสี่ยง
ปัจจัยความเสี่ยงต่างๆเท่าที่ผู้สอบบัญชีของบริษัทได้บันทึกไว้ในหมายเหตุประกอบงบการเงินประจำปี
2547 ค่อนข้างชัดเจนถึงนโยบายการบริหารความเสี่ยงของบริษัทได้พอควร
แต่บริษัทก็ยังตระหนักว่าความเสี่ยงต่างๆที่ไม่อาจคาดคิดได้อาจเกิดขึ้นตลอดเวลา
ทั้งทางด้านนโยบายของทางรัฐบาล หรือความเสี่ยงด้านความปลอดภัย
ซึ่งประเด็นหลังทางบริษัทได้มีการซักซ้อมป้องกันอุบัติภัยเป็นประจำทุกปีโดยบรรจุไว้ในแผนงานการฝึกอบรมของบริษัทด้วย

ส่วนที่3 การควบคุมการปฏิบัติงานของฝ่ายบริหาร
ทางบริษัทได้มีการแบ่งอำนาจหน้าที่การทำงานอย่างชัดเจน
และได้วางระบบการอนุมัติในแต่ละระดับชั้นไว้ชัดเจน
เช่นระดับผู้จัดการสามารถลงนามอนุมัติการเบิกจ่ายเงินได้ในจำนวนที่กำหนด
หรือการให้อำนาจแต่ละส่วนงานสามารถที่จะตัดสินใจในการบริหารบุคลากรในส่วนของตนเองได้อย่างคล่องตัวเพื่อความรวดเร็วและเหมาะสม
โดยการปฏิบัติของแต่ละส่วนงานก็จะมีส่วนงานที่จะคอยตรวจสอบติดตามผลเสมอ
สำหรับระบบควบคุมภายในเกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว เป็นไปอย่างเพียงพอ เช่นมีการรายงานต่อ ก.ล.ต.
หรือแจ้งให้ผู้บริหารสูงสุดรับทราบ เพื่อป้องกันการใช้ข้อมูลภายในหาผลประโยชน์ส่วนตน

ส่วนที่4 ระบบสารสนเทศและการสื่อสารข้อมูล
ทางบริษัทมีระบบสารสนเทศที่เชื่อมต่อระบบทุกๆสาขาเข้ามาที่ส่วนกลางตลอดเวลา
สามารถที่จะตรวจสอบยอดรายได้ของภาพยนตร์ได้ทุกขณะ (Real Time)
เพื่อการตัดสินใจการจัดรอบฉายภาพยนตร์
และกำลังอยู่ในระหว่างพัฒนาระบบให้ต่อเนื่องไปถึงทุกส่วนงาน

ส่วนที่5 ระบบการติดตาม บริษัทมีระบบของการติดตามผลทั้งด้านของการปฏิบัติงานโดยมีทีมงาน
ที่ทำหน้าที่ตรวจสอบการปฏิบัติงานและคุณภาพของงานรวมทั้งความถูกต้องเข้าใจงานของพนักงาน
สำหรับการตรวจสอบความถูกต้องของข้อมูล
ระบบของโรงภาพยนตร์โดยปกติจะมีตัวแทนเจ้าของภาพยนตร์เข้ามาตรวจสอบยอดรายได้โดยการตรวจนับจากหางบัตรชมภาพยนตร์ในแต่ละเรื่องแต่ละรอบทั้งวัน
และภายในบริษัทก็จะมีการตรวจสอบกระทบยอดรายงานอีกครั้งหนึ่งเพื่อยืนยันยอดที่ถูกต้องกับตัวเลขของเจ้าของภาพยนตร์ที่เข้ามาตรวจเช็ค

และคณะกรรมการมีความเห็นว่า ปัจจุบันบริษัทฯ
มีระบบการควบคุมภายในในเรื่องต่างๆเป็นที่เพียงพอ และได้ถือปฏิบัติกันอยู่
แต่อย่างไรก็ตามคณะกรรมการก็ยังได้ส่งเสริมและสนับสนุนให้ฝ่ายบริหารดำเนินการพัฒนาคุณภาพของระบบการปฏิบัติการและการควบคุมภายในให้ดีและมีประสิทธิภาพยิ่งๆขึ้นไป